Gedrag van Wes-Kaapse polisielede ondersoek(Foto: Tracey Adams/ANA) Die polisieombudsman in die Wes-Kaap het ingestem om die optrede van polisielede by die Muizenberg- en Steenberg-polisiestasie te ondersoek ná verskeie voorvalle die afgelope ruk waarin polisielede in die provinsie hardhandig tydens die afsonderingstydperk opgetree het. In een van die voorvalle het ŉ paartjie Maandagoggend in Muizenberg met hul 21 maande oue dogtertjie op die promenade gestap. Liam Bulgen en sy verloofde, Tereza Cervinkova, is in hegtenis geneem nadat hul dogtertjie na die strand gehardloop het. In ŉ afsonderlike voorval in Seepunt het ŉ polisiebeampte ŉ man ook met inhegtenisneming gedreig omdat hy vir hawelose mense kos gegee het. Die man het glo ŉ permit daarvoor gehad. Die Wes-Kaapse LUR vir gemeenskapsveiligheid in die provinsie, Albert Fritz, het vroeër vandeesweek gevra dat die beweerde onprofessionele gedrag ondersoek word. Hy het Donderdag die ombudsman se besluit om dit wél te doen, verwelkom. “Ek doen ŉ beroep op lede van die publiek wat onbekame of onprofessionele diens by enige polisiestasie in die provinsie ondervind het om dadelik na vore te kom en dit by die Wes-Kaapse polisieombudsman aan te meld,” het Fritz gesê. Fritz sê elke burger het ŉ verantwoordelikheid om die verspreiding van Covid-19 te help bekamp. “Ons moet die wet gehoorsaam en ten alle tye ŉ veilige afstand handhaaf. Bly tuis indien moontlik en vermy alle byeenkomste, want dít is hoe die virus versprei,” het hy gesê. Hy het mense ook versoek om ŉ gesigsmasker te dra wanneer hulle uitgaan.